  Майя Бывальцева Можга ёросысь Уча черкогуртысен Мальчик гуртозь выль сюресэз усьтӥзы 24-тӥ гудырикошконэ. Сюреслэн кузьдалаез 7,4 иськем, пасьталаез — 10 метр. «2 ар талэсь азьло мон Александр Васильевичлы вазиськи (Соловьёвлы — Удмуртилэн тӧроезлы - ред.). Мальчик пичи гурт, сюрес вакчи ӧвӧл, со дуно усёз. Но туж кулэ — пукты виза. Кинюртӥз», — тодаз ваиз Можга ёрослэн тӧроез Аркадий Вершинин. Солэн верамезъя, та гуртын гинэ улӥсьёс сомында ю-тысь жильдӥзы, кӧня люкаськиз быдэс Сюмси ёросын но Яр но Якшур-Бодья ёросъёсынлэсь тросгес. Та сюресэз тупатъянэ 132 миллион манет пала поныса, ми валаськомы, со юнме ӧвӧл. Татын адямиос уло, мед 100 адями, но соос татын уло но ужало… Элькун но ёрос кивалтӥсьёс уг вунэто ужысь подвигъёсты, кудъёссэ тӥ бусыосын лэсьтӥськоды», — вазиськиз гуртын улӥсьёслы Удмуртилэн тӧроез Александр Соловьёв. Али муниципал тӧрлыкъёс Мальчикысь Можгае автобус лэзён луонлыкез эскеро. Чакланъёсъя, транспорт арняяз кӧня ке пол ветлоз. Тодэ вайытом, «Гурт сюресъёс» программа улсын 2011-тӥ арысен 2015-тӥ арозь Удмуртиын 215 иськем сюресъёс лэсьтэмын. Таяз арын — эшшо 73 иськем. Со сяна, Россиысь 16 улосвылъёсын ӵош Удмуртия сюресъёсты лэсьтонъя федерал программае пыриз. Со улсын улосвылъёслэсь шоркаръёссэс 100 иськем котырысь улон интыосын герӟась сюресъёсты лэсьтозы. Александр Соловьёвлэн верамезъя, элькунлэн чакланъёсаз Можгаозь, но трасса пыре. Висъясь чур, кудӥз чакламын 1-тӥ категориен сюресъёс вылын, та трасса вылын шутэм учыръёсты кулэстыны луонлык сётоз. Удмуртия ужанрадлыкез Москвае келялоз 15-тӥ куарусёнозь. Тегъёс: Мерлык Можга Удмуртия АлександрСоловьёв сюресъёс гуртсюресъёс  